ททท. ดำเนินโครงการ "ถึงเวลาทัวร์ให้ทั่วไทย" เพื่อกระตุ้นการเดินทางท่องเที่ยวภายในประเทศกับ 2 แคมเปญ
ททท. ดำเนินโครงการ "ถึงเวลาทัวร์ให้ทั่วไทย" เพื่อกระตุ้นการเดินทางท่องเที่ยวภายในประเทศกับ 2 แคมเปญ นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า ททท. กำหนดนโยบายในการส่งเสริมการท่องเที่ยวเพื่อกระตุ้นเศรษฐกิจช่วงปลายปี 2562 ซึ่งคณะรัฐมนตรีมีมติเห็นชอบในการดำเนินโครงการเมื่อวันที่ 1 ตุลาคม 2562 ที่ผ่านมา โดยได้ดำเนินโครงการส่งเสริมการท่องเที่ยว "ถึงเวลาทัวร์ให้ทั่วไทย" ซึ่งถือเป็นของขวัญในช่วงปลายปีของ ททท. ที่มอบให้กับนักท่องเที่ยวชาวไทย ผ่าน 2 แคมเปญ คือ "เที่ยววันธรรมดาราคาช็อกโลก" และ "ร้อยเดียวเที่ยวทั่วไทย" โดยการบูรณาการความร่วมมือและเปิดโอกาสให้กับผู้ประกอบการขนาดย่อมในธุรกิจท่องเที่ยวได้นำเสนอสินค้าและพัฒนาการบริการให้ดียิ่งขึ้น อาทิ โรงแรม ที่พัก สายการบิน สปา ร้านค้า ร้านอาหาร และร้านจำหน่ายสินค้าที่ระลึก เพื่อกระตุ้นให้เกิดการเดินทางท่องเที่ยวกระจายไปทั่วประเทศ นอกจากนี้ยังเป็นการเสริมมาตรการชิมช้อปใช้ของรัฐบาลอีกทางหนึ่งด้วยในส่วนของแคมเปญ "เที่ยววันธรรมดาราคาช็อกโลก" เป็นแคมเปญกระตุ้นการท่องเที่ยวในวันธรรมดา เพื่อให้เกิดความสมดุลระหว่างจำนวนนักท่องเที่ยวกับพื้นที่ในการรองรับ โดยนำเสนอสินค้าและบริการของประเทศไทยที่มีมาตรฐานระดับสากล และกิจกรรมท่องเที่ยวชุมชนโดยนำเสนอโปรโมชั่นลดราคาสูงสุดถึง 80% ซึ่งได้รับความร่วมมือกับผู้ประกอบการต่างๆ ได้เป็นอย่างดี โดยนักท่องเที่ยวที่สนใจสามารถลงทะเบียนเพื่อสำรองสิทธิ์ได้ที่ www.tourismthailand.org/เที่ยววันธรรมดา หรือ www.เที่ยววันธรรมดาราคาช็อกโลก.com ตั้งแต่วันที่ 1 พฤศจิกายน (00.00น.) – 31 ธันวาคม 2562สำหรับแคมเปญ "ร้อยเดียวเที่ยวทั่วไทย" ททท. มุ่งจูงใจให้เกิดการเดินทางท่องเที่ยวด้วยราคา ช่วงเวลาการเดินทาง และสินค้าทางการท่องเที่ยวที่น่าสนใจ ซึ่งมีให้เลือกทั้งหมด 40,000 รายการ ในราคาชิ้นละ 100 บาท โดยนักท่องเที่ยวที่สนใจต้องมีการทำธุรกรรมทางการเงินผ่าน Internet Banking (e-Banking) และมีเบอร์โทรศัพท์มือถือเพื่อใช้ประกอบการลงทะเบียน ที่ www.tourismthailand.org/ร้อยเดียวเที่ยวทั่วไทย ใน 4 วัน คือ วันที่ 11-12 พฤศจิกายน 2562 และ วันที่ 11-12 ธันวาคม 2562 ตั้งแต่เวลา 06.00 น.– 24.00 น. ของแต่ละวันหรือจนกว่าของขวัญจะหมด ซึ่งในแต่ละวันจะมีของขวัญทั้งหมด 10,000 ชิ้น เมื่อลงทะเบียนผ่านแล้ว จะสามารถเลือกซื้อของขวัญ ได้เพียง 1 ชิ้น/คน ซึ่งสามารถใช้ได้จนถึงวันที่ 31 ธันวาคม 2562 และเลือกซื้อของขวัญได้ในทุกจังหวัด ยกเว้นจังหวัดที่ปรากฏในบัตรประชาชน ทั้งนี้ไม่สามารถโอน/เปลี่ยน/แลก/ทอน เป็นเงินสดหรือไม่สามารถยกเลิก/แก้ไขรายการได้ทุกกรณีอย่างไรก็ตามโครงการ "ถึงเวลาทัวร์ให้ทั่วไทย" จากทั้งสองแคมเปญ ททท.คาดว่าจะสามารถกระตุ้นการเดินทางและสร้างรายได้จากการท่องเที่ยวได้ถึง 400 ล้านบาท ซึ่งจะเป็นการสร้างบรรยากาศการท่องเที่ยวให้คึกคักได้เป็นอย่างดี